هشام نوستيك (مزيود ف تازة ف 1976)، لّي مشهور بسمية كافر مغربي، و لّي سميتو لحقيقية يمكن تكون هشام بوليمان (على حساب بعض لمقالات صّحفية) هو كاتب مغريبي و منتج محتوى ف إنترنيت عايش ف كانادا. نوستيك معروف ب لبرامج ديالو (ولا لّي كاينتجها و يساهم فيها مع ناس خرين) لّي كاتشد ف لأديان. نوستيك كايعرف راسو على أنو لاأدري (أݣنوستيك) و ملحد ب لإلاه لإبراهيمي لّي كايتشاركو فيه لإسلام ولمسيحية و ليهودية. نوستيك ألف كتوبا ب دّاريجا كاتعاود على سّيرة داتية ديالو و كيفاش تطورات لأفكار ديالو و لّي كايفصل فيها لمواقف ديالو على لأديان و لإسلام ب دّات. نوستيك خلاق ف تازة و دوز صغرو ف ضروف صعيبة و ماتو واليديه و هو صغير و تكلفات بيه ختو و راجلها لّي رباوه مع ولادهوم ف قنيطرة. ف لمغريب كان نوستيك ف شّباب ديالو متأتر ب لحركات لإسلامية و دخل مع منظمات بحال دّعوة وتّبليغ و لعدل و لإحسان. من بعد لباك هاجر ل ألمانيا و تما دخل مزيان ف لجماعات لإسلامية سّلفية و مشا بعيد ف أفكار لجهاد و جراتو ديك تّجربة تال لبوسنة ف تسعينات لّي كانت كاتعرف حرب أهلية.